**Moja domovina je Bosna i Hercegovina**

"Harune, sine. Ustani! Moramo brzo krenuti, svi smo već spremni, samo tebe čekamo. Put je dalek, moraš nešto i pojesti. Možeš spavati i u autu ili možda gledati kroz prozor zgrade, ljude, šume, rijeke ove naše lijepe Bosne i Hercegovine. Ko zna kada ćemo se vratiti? „Harune, Harune..." Neko me je potapšao po ramenu i otvorio sam oči. Ustao sam brzo, ali nisam vidio kofere, ni užurbane roditelje. Sestra je gledala crtić i tražila da joj pravim doručak. Sjeo sam, zbunjen. Možda sam sve to samo sanjao. Možda, mi, nigdje nećemo ići, a znam da odlaze mnogi.

Pozvao sam mamu i rekao joj da ne želim ići, sve moje je ovdje ostalo. Nazvao sam babu i pitao ga kako ću ja bez svog Sarajeva, bez ezana dočekivati jutra i akšame? Šta je, tamo, u dalekoj Njemačkoj, ljepše nego ovdje? Srce mi je kucalo brže nego inače, sve sam htio reći odjednom, ali i daha mi je ponestajalo. Pa zar ostaviti ovu lijepu čaršiju gdje svako svakog zna. Nikada nije prazna, jer biti prazan, znači biti sam. Znao sam da mama nikada nije fotografisala tek onako naše mahale i ljude u njima. Uvijek je govorila da je fotografija sjećanje koje ne blijedi, koje nosimo sa sobom. Opet me je strah. Znali su da ćemo ići, a krili su to od mene.

Gdje ćemo ići, a da su nam duša i oči pune topline jesenjeg lišća koje prekriva mostove moga grada. Baš sam jučer stajao na Šeher-ćehajinoj ćupriji. Miljacka je tekla tiho ispod, i što sam duže gledao, više sam zamišljao kako dotiče Neretvu, zelenu, čistu i kao nekim čudom i sama postaje takva. Stajao bih ja tako dugo da me miris ćevapa nije uporno zvao. A tamo, čaršijom, stotine lica, u šetnji, u priči, u radosti ispija svoju kafu, jede kolače, priča priče o vremenima koje ne pamtim, ali upijam svaku riječ, brojim svaki korak...i nasmijem se sestrinim brkovima od jogurta. Gledam nju i sve, odjednom, postaje bijelo, kao kada snijeg padne u decembru, pa se niz ulicu spuštamo sankama, radosni što su svi automobili parkirani u garažama.

"Idemo sada na Trebević, tu vidimo naš grad kao na dlanu", mama nas je zvala. Ja nikada ne vidim samo Sarajevo sa Vidikovca, vidim čitavu Bosnu, desno...vidim čitavu Hercegovinu lijevo. Niko ne zna da se ja skijam zimi na Bjelašnici, Jahorini, Igmanu, da se ljeti spuštam raftingom niz ledenu Unu i Neretvu. U Hutovo blato idem jer ne postoji ništa ljepše nego sjesti u mali čamac i ploviti močvarom otkrivajući bogatstvo flore i faune. U Livnu su divni, divlji konji. Kamen u Hercegovini ima svoju povijest i ne dam nikom reći da je to običan kamen. U mojoj domovini ništa nije obično. Ni narod raznih vjeroispovjesti, ni praznici koje svi slavimo, ni vodopad u Jajcu, Stari most u Mostaru, Kamena ćuprija u Konjicu. Zar da zamijenim ovo bogatstvo različitosti za malo više para zbog kojih moji roditelji planiraju napustiti svoju domovinu. Kako živjeti bez domovine?

"...Sunce tuđeg neba neće vas grijati kao što ovo grije...", rekao je Aleksa Šantić. Rekao i bio u pravu. Ne mogu ja nositi svoju domovinu samo u srcu. Moje oči trebaju gledati ovu ljepotu, moja duša treba svoj narod, svoju priču, svoju zemlju. Mene ne vodite u bolji svijet, moj svijet je ovdje, gdje dišem punim plućima. Neka uvijek bude Vijećnica iza mojih leđa kada mama slika. Ne želim zaplitati nekim stranim jezikom, kada na svom, bosanskom jeziku, uvijek i zauvijek želim reći da je moja domovina Bosna i Hercegovina, da tu živim, sanjam i nadam se izgraditi lijep život.

Neka odlazak u tuđinu bude samo san, ružan san.

*Učenik: Harun Šehović*

*Razred i odjeljenje: VIII-1 (osmi jedan)*